b"\n_START_ARTICLE_\nJosep Busquets i \xc3\x92dena\n_START_SECTION_\nObra\n_START_PARAGRAPH_\nLa major part de la seva obra realitza per enc\xc3\xa0rrec. Entre la producci\xc3\xb3 religiosa sobresurt la imatgeria per a diverses esgl\xc3\xa9sies vallenques. \xc3\x89s l\xe2\x80\x99autor del Monument als Xiquets de Valls (1969). Busquets, tot i con\xc3\xa8ixer tots els procediments i materials i oferir-nos obres en fusta, bronze, terra cuita i pedra, va tenir molt clar que el seu procediment preferit era el de la talla directa, \xc3\xa9s a dir, treball individualitzat sense ajudants ni desviant l'obra cap a altres procediments._NEWLINE_En les seves obres es pot veure reflectida la seva formaci\xc3\xb3 en la qual la idea de l'\xc2\xabobra ben feta\xc2\xbb estava incorporada fermament en l'aprenentatge de l'artista. Aquesta fou gaireb\xc3\xa9 una norma educativa propiciada pels pensadors noucentistes que no s'aplic\xc3\xa0 solament en l'art, sin\xc3\xb3 tamb\xc3\xa9 en els oficis art\xc3\xadstics i de tota mena, i en qualsevol activitat quotidiana._NEWLINE_Un dels temes m\xc3\xa9s coneguts i practicats per l'artista ha estat el del nu, relacionat amb la figura femenina com a tema constant, estudis del cos i de la naturalesa org\xc3\xa0nica. Aquest tema ha estat un dels m\xc3\xa9s representats per diverses  raons com: la possibilitat que propicia de ser un model \xc3\xbanic de creaci\xc3\xb3 personal, la realitzaci\xc3\xb3 d'un treball de volums, un joc de plantejar i resoldre ritmes, plans, correspond\xc3\xa8ncies i harmonies en tres dimensions, i la recerca de la relaci\xc3\xb3 real entre la llum i l'ombra, el ple i el buit. Busquets la representa en m\xc3\xbaltiples posicions: dempeus, ajaguda, recolzada, asseguda, arrupida, adormida, emmirallant-se, pentinant-se, aparellada, somniadora, primitiva, hier\xc3\xa0tica..., aix\xc3\xad com en diferents \xc3\xa0mbits: com a pagesa, com a mare, com a banyista, ... Els materials utilitzats s\xc3\xb3n diversos: pedra, bronze, marbre, guix o terra cuita. Segons paraules de l'artista es pot diferenciar la seva obra en tres \xc3\xa8poques: \xc2\xabLa primera, molt valenta, la segona, m\xc3\xa9s suau, i la tercera, la talla directa\xc2\xbb.\n_START_SECTION_\nEl Taller-Museu\n_START_PARAGRAPH_\nEl seu taller a la Masia Reduan a Valls va ser transformat en Taller-Museu, que presenta una mostra representativa de l'obra de l'esculptor en totes les per\xc3\xadodes, a m\xc3\xa9s de les obres que es poden admirar a edificis p\xc3\xbablics i esgl\xc3\xa9sies de Valls."